**ՀԻՄՆԱՎՈՐՈՒՄ**

**«ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ, ԱՆԱՍՆԱԲՈՒԺՈՒԹՅԱՆ ԵՎ ԲՈՒՍԱՍԱՆԻՏԱՐԻԱՅԻ ՈԼՈՐՏՆԵՐՈՒՄ** **ԱԶԳԱՅԻՆ ՌԵՖԵՐԵՆՍ ՓՈՐՁԱՐԿՄԱՆ ԼԱԲՈՐԱՏՈՐԻԱՆԵՐԻ ՆՇԱՆԱԿՄԱՆ ԿԱՐԳԸ ՍԱՀՄԱՆԵԼՈՒ**  **ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1․Իրավական ակտի անհրաժեշտությունը**

«Սննդամթերքի անվտանգության պետական վերահսկողության մասին» օրենքի 27-րդ հոդվածի 2-րդ մասի համաձայն` լաբորատոր փորձաքննության արդյունքների վիճարկման դեպքում ազգային ռեֆերենս փորձարկման լաբորատորիայի տված արձանագրությունը համարվում է վերջնական: Սակայն ներկայումս ազգային ռեֆերենս փորձարկման լաբորատորիա նշանակված չէ և բացակայում է նշանակման հետ կապված իրավահարաբերությունների օրենսդրական կարգավորումը, որն իր հերթին առաջացնում է մի շարք խնդիրներ, մասնավորապես՝ կապված տնտեսավարողների կողմից լաբորատոր փորձաքննությունների արձանագրությունների միջև առկա հակասությունների դեպքում Հայաստանի Հանրապետությունում վիճարկման իրավունքի իրացման բացակայության հետ։

Սննդամթերքի անվտանգության, անասնաբուժության և բուսասանիտարիայի ոլորտներում ազգային ռեֆերենս փորձարկման լաբորատորիաների նշանակման կարգը սահմանելու մասին ՀՀ կառավարության որոշման նախագծի (այսուհետ՝ Նախագիծ) ընդունումը պայմանավորված է «Սննդամթերքի անվտանգության պետական վերահսկողության մասին» Հայաստանի Հանրապետության օրենքի 28-րդ հոդվածի 1-ին մասի պահանջով։

Բացի այդ, նախագծի ընդունմամբ կստեղծվի իրավական հիմք սննդամթերքի անվտանգության, անասնաբուժության և բուսասանիտարիայի ոլորտներում ռեֆերենս փորձարկման լաբորատորիայի նշանակման համար, ինչը խիստ կարևոր է վստահելի և կայացած որակի ենթակառուցվածքների զարգացման տեսանկյունից:

Միաժամանակ՝ 2022 թվականի  հուլիսի 7-ի ՀՕ-308-Ն օրենքի 3-րդ հոդվածի համաձայն «Սննդամթերքի անվտանգության պետական վերահսկողության մասին» օրենքի 30-րդ հոդվածի 2-րդ մասը «կողմից» բառից հետո հատուկ լրացվել է «սահմանված կարգով» բառերով, որի նպատակն է եղել վերացնել առկա տարընթերցումը 28-րդ հոդվածի 1-ին մասի հետ և հստակ սահմանել, որ *ազգային ռեֆերենս*  *լաբորատորիան չի նշանակվում Կառավարության կողմից, այլ  ազգային ռեֆերենս* *լաբորատորիան նշանակվում է Կառավարության կողմից սահմանված կարգով*։

Փոփոխության նպատակը նաև հստակ արտացոլված է վերոնշյալ օրենքի հիմնավորման մեջ, ինչպես նաև բազմիցս  քննարկվել  և որոշվել է Կառավարությանը վերապահել միայն նշանակման կարգը հաստատելու լիազորություն:

**2․Ընթացիկ իրավիճակը և խնդիրները**

«Սննդամթերքի անվտանգության պետական վերահսկողության մասին» օրենքի 27-րդ հոդվածի 2-րդ մասի համաձայն՝ լաբորատոր փորձաքննության արդյունքների վիճարկման դեպքում ազգային ռեֆերենս փորձարկման լաբորատորիայի տրված արձանագրությունը համարվում է վերջնական: Սակայն վերոնշյալ նորմի գործողությունը պայմանավորված է Կառավարության կողմից ազգային ռեֆերենս լաբորատորիայի նշանակմամբ, քանի որ Օրենքի 30-րդ հոդվածի 2-րդ մասի համաձայն՝ նշված նորմը ուժի մեջ է մտնում Կառավարության կողմից սահմանված կարգով ազգային ռեֆերենս լաբորատորիայի նշանակման պահից:

Արդյունքում, սննդամթերքի անվտանգության, անասնաբուժության և բուսասանիտարիայի ոլորտներում  վերահսկողության շրջանակներում կատարվող լաբորատոր հետազոտությունների հետ համաձայն չլինելու դեպքում, տնտեսավարող սուբյեկտին հնարավորություն չի ընձեռնվում վիճարկել իրար հակասող փորձաքննության արդյունքները, ինչն իր հերթին սահմանափակում է տնտեսավարողի՝ օրենքով սահմանված դեպքերում վիճարկելու իր իրավունքը։ Բացի այդ, ազգային ռեֆերենս լաբորատորիայի բացակայությունը խոչընդոտ է հանդիսանում Սննդամթերքի անվտանգության տեսչական մարմնի կողմից պետական վերահսկողության շրջանակներում ներմուծվող կամ Հայաստանի Հանրապետությունում իրացվող սննդամթերքի անվտանգությունը պարզելու գործընթացում, քանի որ վերոնշլայ լաբորատորիայի բացակայության պայմաններում բացակայում է նաև խնդրահարույց/ վիճարկելի/ դեպքերի կանոնակարգման հնարավորությունը:

**3․Կարգավորման նպատակը և բնույթը**

Նախագծով սահմանվում է սննդամթերքի անվտանգության, անասնաբուժության և բուսասանիտարիայի ոլորտներում  ազգային ռեֆերենս փորձարկման լաբորատորիայի նշանակման կարգը: Նախագծի ընդունման արդյունքում կձևավորվի ազգային ռեֆերենս լաբորատորիաների համակարգ, որը կունենա արդիականացված, միջազգային չափորոշիչներին համապատասխան ստանդարտ գործելակարգեր ունեցող լաբորատորիաներ, որոնց տրամադրած արդյունքները կլինեն հուսալի, համադրելի, ճշգրիտ և ապացուցողական հիմքերով։

**4․ Ակնկալվող արդյունքը**

Նախագծի ընդունման նպատակն է կանոնակարգել սննդամթերքի անվտանգության, անասնաբուժության և բուսասանիտարիայի ոլորտներում  ռեֆերենս փորձարկման լաբորատորիայի նշանակման գարծընթացը, որի արդյունքում հնարավորություն կընձեռնվի լուծել պետական վերահսկողության ընթացքում ծագած վիճահարույց հարցերը և ստեղծել իրավական հիմք՝ սննդամթերքի անվտանգության ոլորտում ռեֆերենս փորձարկման լաբորատորիայի նշանակման համար, ինչը խիստ կարևոր է վստահելի և կայացած որակի ենթակառուցվածքների զարգացման տեսանկյունից:

Նախագծի ընդունումը կնպաստի միջազգային պահանջներին համապատասխան, լաբորատոր մասնագետների կրթական և շարունակական մասնագիտական զարգացման ծրագրերով և լաբորատոր որակի կառավարման սկզբունքներով առաջնորդվող, տարբեր լաբորատորիաներում իրականացված ախտորոշիչ հետազոտությունների արդյունքներով համադրելի, վստահելի և ռեֆերենս չափորոշիչների ապացուցողական հիմքերով կայուն ռեֆերենս լաբորատորիաների ձևավորման քաղաքականության զարգացմանը:

**5. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության վարչապետի աշխատակազմի տեսչական մարմինների աշխատանքների համակարգման գրասենյակի և Սննդամթերքի անվտանգության տեսչական մարմնի կողմից։

**6․** **Այլ տեղեկատվություն (եթե այդպիսիք առկա են)**

Նախագծի ընդունման դեպքում Հայաստանի Հանրապետության պետական բյուջեի եկամտային և ծախսային մասերում փոփոխություններ չեն սպասվում։

**7․ Կապը ռազմավարական փաստաթղթերի հետ. 2050 Հայաստանի վերափոխման ռազմավարություն, Կառավարության 2021-2026թթ. ծրագիր, ոլորտային և/կամ այլ ռազմավարություններ․**

Նախագիծը բխում է ՀՀ կառավարության 2021-2026թթ. միջոցառումների ծրագրի «Սննդամթերքի վերահսկողության և անվտանգության վիճահարույց հարցերի լուծում» նպատակի «Սննդամթերքի անվտանգության ոլորտում ազգային ռեֆերենս փորձարկման լաբորատորիաների նշանակման կարգը սահմանելու մասին» ՀՀ կառավարության որոշման ներկայացում կառավարության հաստատմանը» միջոցառումից: